Period: Ur III
Genre: Administrative
Transliteration:
<SURFACE>
<COLUMN>
di-til-la
2(diš) 5/6(diš) sar e₂ kum-dur₂
in-na-sa₆-ga
dam du-du dumu ti-ti-ka-ke₄
ku₃ šu-na-ta bar igi-gal₂-ni in-sa₁₀
du-du a-ba-ti <unk>
e₂-bi ur-e₂-ninnu dumu du-du-ke₄ in-gid₂
mu in-na-sa₆-ga in-sa₁₀-a-še₃
kišib₃ e₂ sa₁₀-a-bi
ki in-na-sa₆-ga-ta ba-an-sar
e₂ ku₃ šu-na-ta-am₃ in-sa₁₀-a
nig₂-gur₁₁ du-du la-ba-ši-la₂-a
<COLUMN>
in-na-sa₆-ga
nam-erim₂-am₃
1(diš) nin-a-na dumu ni-za ku₃-dim₂
du-du in-na-sa₆-ga dam-ni-ir
in-na-ba
egir₅ du-du-ta
šu <unk>{d}nanna sukkal-mah ensi₂-ka
i₃-bi₂-la du-du im-ma-a-gi₄-eš
in-na-sa₆-ga
<unk> du-du in-na-ba-a
igi di-ku₅-ne-še₃
ur-gu-la dumu sanga {d}nin-šubur
nam-mah gu-za-la₂ gi-zi
<SURFACE>
<COLUMN>
a₂-lu₅-lu₅
nam-lu₂-inim-ma-bi-še₃ im-ta-e₃-eš
u₃ i₃-bi₂-la du-du-ke₄-ne
ka-ga-ne-ne-a ba-ni-gi-ne₂-eš
mu ka i₃-bi₂-la-ne-ka ba-an-gi-na-še₃
lu₂-inim-ma nam-erim₂-e la-ba-šum₂
nin-a-na dumu ni-za
u₃ e₂ kum-dur₂-ra
in-na-sa₆-ga dam du-du-ra
ba-na-gi-in
1(diš) geme₂-ti-ra-aš₂
1(diš) ma-gi-na
1(diš) sag{d}ba-ba₆-tuku
dumu-munus nin-a-na dumu ni-za-ka-me
<COLUMN>
in-na-sa₆-ga dam du-du-ke₄
igi di-ku₅-ne-še₃
ama-ar-gi₈-bi in-gar{ar}
u₃ i₃-bi₂-la du-du-ke₄-ne
inim ama-ne-ne
nu-u₃-ub-kur₂-ne-a
mu lugal-bi in-pa₃-de₃-eš
ur-ba-gara₂ dumu ur{d}nunuz-kad₂{mušen} maškim
lu₂{d}šara₂
lu₂-dingir-ra
ur{d}ištaran
di-ku₅-bi-me
mu us₂-sa si-ma-num₂{ki} ba-hul

Cuneiform:
<SURFACE>
<COLUMN>
𒁲𒌀𒆷
𒈫𒑜𒊬𒂍𒄣𒂉
𒅔𒈾𒊷𒂵
𒁮𒁺𒁺𒌉𒋾𒋾𒅗𒆤
𒆬𒋗𒈾𒋫𒁇𒅆𒅅𒉌𒅔𒉚
𒁺𒁺𒀀𒁀𒋾<unk>
𒂍𒁉𒌨𒂍𒐐𒌉𒁺𒁺𒆤𒅔𒁍
𒈬𒅔𒈾𒊷𒂵𒅔𒉚𒀀𒂠
𒁾𒂍𒉚𒀀𒁉
𒆠𒅔𒈾𒊷𒂵𒋫𒁀𒀭𒊬
𒂍𒆬𒋗𒈾𒋫𒀀𒀭𒅔𒉚𒀀
𒃻𒂵𒁺𒁺𒆷𒁀𒅆𒇲𒀀
<COLUMN>
𒅔𒈾𒊷𒂵
𒉆𒉈𒊒𒀀𒀭
𒁹𒎏𒀀𒈾𒌉𒉌𒍝𒆬𒁶
𒁺𒁺𒅔𒈾𒊷𒂵𒁮𒉌𒅕
𒅔𒈾𒁀
𒈝𒁺𒁺𒋫
𒋗<unk>𒀭𒋀𒆠𒈛𒈤𒉺𒋼𒋛𒅗
𒉌𒉈𒆷𒁺𒁺𒅎𒈠𒀀𒄄𒌍
𒅔𒈾𒊷𒂵
<unk>𒁺𒁺𒅔𒈾𒁀𒀀
𒅆𒁲𒋻𒉈𒂠
𒌨𒄖𒆷𒌉𒋃𒀭𒎏𒋚
𒉆𒈤𒄖𒍝𒇲𒄀𒍣
<SURFACE>
<COLUMN>
𒀉𒈜𒈜
𒉆𒇽𒅗𒈠𒁉𒂠𒅎𒋫𒌓𒁺𒌍
𒅇𒉌𒉈𒆷𒁺𒁺𒆤𒉈
𒅗𒂵𒉈𒉈𒀀𒁀𒉌𒄀𒉌𒌍
𒈬𒅗𒉌𒉈𒆷𒉈𒅗𒁀𒀭𒄀𒈾𒂠
𒇽𒅗𒈠𒉆𒉈𒊒𒂊𒆷𒁀𒋧
𒎏𒀀𒈾𒌉𒉌𒍝
𒅇𒂍𒄣𒂉𒊏
𒅔𒈾𒊷𒂵𒁮𒁺𒁺𒊏
𒁀𒈾𒄀𒅔
𒁹𒊩𒆳𒋾𒊏𒀾
𒁹𒈠𒄀𒈾
𒁹𒊕𒀭𒁀𒌑𒌇
𒌉𒊩𒎏𒀀𒈾𒌉𒉌𒍝𒅗𒈨
<COLUMN>
𒅔𒈾𒊷𒂵𒁮𒁺𒁺𒆤
𒅆𒁲𒋻𒉈𒂠
𒂼𒅈𒅆𒁉𒅔𒃻𒅈
𒅇𒉌𒉈𒆷𒁺𒁺𒆤𒉈
𒅗𒂼𒉈𒉈
𒉡𒅇𒌒𒉽𒉈𒀀
𒈬𒈗𒁉𒅔𒅆𒊒𒉈𒌍
𒌨𒁀𒂶𒌉𒌨𒀭𒉭𒆐𒄷𒉺𒁽
𒇽𒀭𒇋
𒇽𒀭𒊏
𒌨𒀭𒅗𒁲
𒁲𒋻𒁉𒈨
𒈬𒍑𒊓𒋛𒈠𒈝𒆠𒁀𒅆𒌨